C 493/14
MT
Il-Ġurnal Uffiċjali tal-Unjoni Ewropea
27.12.2022
It-Tlieta 7 ta’ Ġunju 2022
36.
Ifaħħar l-isforzi magħmula mit-Turkija biex tkompli tilqa' l-akbar popolazzjoni ta' rifuġjati fid-dinja; jilqa', f'dan ir-rigward, il-provvista kontinwa ta' finanzjament tal-UE għar-rifuġjati u l-komunitajiet ospitanti fit-Turkija, u jesprimi l-impenn tiegħu li dan l-appoġġ ikompli jingħata fil-futur; jistieden lill-Kummissjoni tiżgura l-akbar trasparenza u preċiżjoni fl-allokazzjoni ta' fondi fil-qafas tas-suċċessur tal-Faċilità għar-Rifuġjati fit-Turkija, u li primarjament dawn il-fondi jingħataw direttament lir-rifuġjati u lill-komunitajiet ospitanti u jkunu ġestiti minn organizzazzjonijiet li jiggarantixxu l-obbligu ta' rendikont u t-trasparenza; jesprimi l-appoġġ tiegħu għal valutazzjoni oġġettiva tal-kooperazzjoni bejn l-UE u t-Turkija dwar kwistjonijiet relatati mar-rifuġjati u l-migrazzjoni u jissottolinja l-importanza li ż-żewġ naħat jirrispettaw l-impenji rispettivi tagħhom skont id-Dikjarazzjoni Konġunta UE-Turkija tal-2016 u l-Ftehim ta' Riammissjoni bejn l-UE u t-Turkija vis-à-vis l-Istati Membri kollha, inklużi t-tkomplija tar-riammissjoni ta' persuni rimpatrijati mill-gżejjer Griegi, interrotta f'Marzu 2020, jew l-attivazzjoni tal-Iskema Volontarja ta' Ammissjoni Umanitarja; jinsisti li r-rispett għal-libertajiet fundamentali jrid ikun fiċ-ċentru tal-proċess ta' implimentazzjoni tad-Dikjarazzjoni UE-Turkija; ifaħħar ħafna l-kontribut essenzjali tas-soċjetà ċivili u l-awtoritajiet lokali fit-Turkija għall-integrazzjoni tar-rifuġjati; jesprimi l-appoġġ tiegħu għal aċċess aħjar u akbar għal servizzi ta' protezzjoni għal gruppi vulnerabbli speċifiċi; jistieden lill-Gvern Tork itejjeb l-aċċess għas-suq tax-xogħol għar-rifuġjati Sirjani u jistabbilixxi miżuri biex jiġi evitat ir-riskju ta' apolidija għal ġenerazzjoni sħiħa ta' tfal Sirjani mwielda fit-Turkija; jirrikonoxxi l-pressjoni migratorja li qed tħabbat wiċċha magħha t-Turkija, iżda joġġezzjona bil-qawwa għal kwalunkwe strumentalizzazzjoni tal-migranti min-naħa tal-Gvern Tork; jesprimi t-tħassib tiegħu dwar rapporti kontinwi ta' push-backs sommarji ta' Afgani u persuni oħra li nqabdu huma u jippruvaw jaqsmu l-fruntiera, kif ukoll rapporti ta' deportazzjonijiet arbitrarji lejn is-Sirja; jiddeplora l-faċilitazzjoni ta' dħul klandestin u l-ksur tad-drittijiet tal-bniedem li r-rifuġjati ġew soġġetti għalihom fit-Turkija; jinsisti li r-rimpatriju tar-rifuġjati għandu jseħħ biss fuq bażi volontarja u fis-sikurezza u jħeġġeġ lit-Turkija tagħti lill-organizzazzjonijiet internazzjonali u nazzjonali aċċess akbar għaċ-ċentri ta' deportazzjoni sabiex iwettqu monitoraġġ u joffru assistenza lil dawk li jkunu fil-proċess li jintbagħtu lura; jinnota bi tħassib sinjali ta' żieda f'attakki razzisti u ksenofobiċi fil-konfront tal-barranin, kif ukoll l-użu ta' narrattiva kontra r-rifuġjati u żieda fis-sentiment kontra l-immigrazzjoni fil-politika u s-soċjetà Torok; jinnota li fl-2021 ġiet reġistrata żieda kontinwa fl-applikazzjonijiet għall-ażil f'Ċipru u jfakkar fl-obbligu tat-Turkija li tieħu kwalunkwe miżura neċessarja biex ma jinħolqux rotot ġodda bil-baħar jew mill-art għal migrazzjoni illegali mit-Turkija lejn l-UE;
37.
Itenni l-appoġġ tiegħu għall-Unjoni Doganali attwali u jistieden lit-Turkija tirrispetta l-obbligi tagħha, fosthom l-eliminazzjoni tal-ostakli nontariffarji għall-moviment liberu; jemmen li t-tisħiħ tar-relazzjonijiet kummerċjali jista' jġib benefiċċji konkreti għaċ-ċittadini Torok u tal-UE, u għalhekk jesprimi l-appoġġ tiegħu għall-proposta tal-Kummissjoni li jinbdew negozjati dwar it-titjib ta' Unjoni Doganali li tkun ta' benefiċċju reċiproku, akkumpanjata minn mekkaniżmu effettiv u effiċjenti għas-soluzzjoni tat-tilwim; iwissi, madankollu, li tali modernizzazzjoni tal-Unjoni Doganali trid tkun ibbażata fuq kundizzjonalità b'saħħitha b'rabta mad-drittijiet tal-bniedem u l-libertajiet fundamentali, ir-rispett għad-dritt internazzjonali u r-relazzjonijiet tajba ta' viċinat, u li din tista' ssir biss jekk it-Turkija timplimenta bis-sħiħ il-Protokoll Addizzjonali biex il-Ftehim ta' Ankara jiġi estiż għall-Istati Membri kollha bla riżervi u mingħajr diskriminazzjonijiet; jenfasizza li ż-żewġ partijiet iridu jkunu kompletament konxji minn din il-kundizzjonalità demokratika mill-bidu nett ta' kwalunkwe tip ta' negozjati, u li l-Parlament mhux se jagħti l-approvazzjoni tiegħu għall-ftehim finali mingħajr riżultati f'dan il-qasam;
38.
Jinnota li l-liberalizzazzjoni tal-viża tikkostitwixxi pass importanti biex jiġu ffaċilitati l-kuntatti bejn il-persuni u hija ta' importanza kbira għaċ-ċittadini Torok, partikolarment l-akkademiċi, ir-rappreżentanti tan-negozji u persuni li għandhom rabtiet familjari fl-Istati Membri tal-UE; itenni l-appoġġ tiegħu għall-proċess tal-liberalizzazzjoni tal-viża ladarba l-kundizzjonijiet stabbiliti jkunu ġew issodisfati u jħeġġeġ lill-Gvern Tork jaħdem biex jarmonizza l-politika tiegħu dwar il-viża ma' dik tal-UE u jirrispetta bis-sħiħ it-72 kriterju identifikati fil-pjan direzzjonali għal-liberalizzazzjoni tal-viża b'mod nondiskriminatorju fil-konfront tal-Istati Membri kollha; jenfasizza li ftit li xejn sar progress reali dwar is-sitt parametri referenzjarji pendenti li għad iridu jiġu ssodisfati mit-Turkija; jinnota li l-pjan ta' azzjoni l-ġdid dwar id-drittijiet tal-bniedem jipprevedi l-aċċelerazzjoni tat-twettiq tal-parametri referenzjarji li fadal; jenfasizza li r-reviżjoni tal-leġiżlazzjoni Torka kontra t-terroriżmu u dwar il-protezzjoni tad-data huma kundizzjonijiet ewlenin biex jiġu żgurati d-drittijiet u l-libertajiet fundamentali;
39.
Jiddeplora t-tibdil li sar dan l-aħħar fid-Direttorat Ġenerali għall-Viċinat u n-Negozjati għat-Tkabbir tal-Kummissjoni (DĠ NEAR) mill-Kummissarju Várhelyi, biex issa l-unità inkarigata mit-Turkija ġiet integrata mal-unitajiet responsabbli mill-“Viċinat tan-Nofsinhar”; iqis li din il-mossa, allegatament magħmula għal finijiet ta' effiċjenza u simplifikazzjoni tal-organizzazzjoni interna, kienet żball politiku serju u ġiet ikkritikata ħafna mhux biss mill-Gvern Tork iżda anke mill-atturi Torok kollha li huma favur l-Ewropa;